L’alcalde de Burjassot, Rafa García, exigeix la Conselleria la cessió de l’Ausiàs March davant els atacs vandàlics que ha patit i la palesa deterioració i abandó de l’edifici
2025-07-24

L’alcalde de Burjassot, Rafa García, acompanyat del regidor de Policia, Manuel Perez Menero, del regidor d’Urbanisme, José Ruiz, i del Cap de la Policia Local de Burjassot ha visitat aquest matí l’exterior de l’edifici Ausiàs March per comprovar in situ els danys que estan ocasionant els actes vandàlics i incívics que està patint la instal·lació. Al llarg dels últims dies s’ha detectat l’accés de forma il·legal al centre per part de persones que estan duent a terme accions vandàliques amb la consegüent deterioració de les instal·lacions, així com el trencament dels panys de les portes. Amb l’objectiu de pal·liar, de forma momentània, la possibilitat d’accions més perilloses, l’Ajuntament, a través de la policia ha engegat un pla de protecció exterior, ja que no pot accedir a les dependències en no ser aquestes de propietat municipal.

De moment s’estan augmentant els controls policials nocturns i de cap de setmana sobre l’edifici, i s’ha reforçat mitjançant cadenes les portes del centre, per evitar l’accés de persones alienes a la propietat i que vulguen fer un ús indegut del mateix.

Rafa García ha expressat la seua indignació amb la situació que envolta a l’edifici d’Ausiàs March, “des de fa mesos estem barallant en els despatxos per esbrinar què passa amb la cessió d’aquest edifici que es va construir fa ja més de dos anys, amb el pla que Camps va engegar abans de les eleccions passades, i encara estem igual. Ens maregen, ens diuen que no està en Educació, després ens envien a una altra conselleria, però ningú sap res d’aquest edifici, ni ens donen una resposta clara”.

“Tot són mentides, i l’aixecada de camisa continua en augment. Però la realitat és aquesta; que l’edifici s’està fent malbé, entren a la nit, fan actes vandàlics i nosaltres, sense poder utilitzar-ho perquè en la Generalitat ningú es responsabilitza d’aquesta edificació. És una autèntica vergonya que passe açò amb la situació actual que hi ha. Que es tinguen instal·lacions parades, tancades i sense donar-los ús només per la negligència i descontrol que hi ha en la Generalitat”, declara l’alcalde.